載初元年沙州歌謠（幷序○題擬。以下歌）
作者：佚名
朝代：唐

paragraphs: 於昭武王，承天剪商。
誰其下武？聖母神皇。
穆斯九族，綏彼四方。
遵以禮儀，調以陰陽，三農五穀，萬[庾]（庚）千箱。
載興文教，載構明堂。
八窻四闥，上圓下方。
多士濟濟，流水洋洋。
明堂文興，百工時揆。
庶人子來，●鼓不勝。
肅肅在上，無幽不察，無遠不相。
千齡所鐘，萬國攸向。
俗被仁禮，家懷孝讓。
帝德廣運，聖壽遐延。
明明在下，於昭於天。
本枝百代，福祚萬年。
惟彼洛邑，聖母營之；惟彼河水，神皇清之；穆穆帝子，聖母生之；浩浩海瀆，神皇平之。
福兮祐兮，在聖母兮；盛兮昌兮，在神皇兮。
聖母皇皇，撫臨四方。
東西南北，無思不服。
禿髮狂瞽，侵我西土。
皇赫斯怒，爰整其旅。
荒徼之外，各安其所。
穆穆聖君，受天之祐。
聖皇爲誰？神皇聖母。
於萬斯（伯二六九五卷作「斯萬」）年，受天之祐。
永淳之季，皇昇玉京。
如喪其考，人不聊生。
裴、徐作釁，淮海波驚。
皇皇聖母，定[縱]（從）服橫。
綏以大德，威以[佳]（往）兵。
神謀獨運，天鑒孔明。
危邦載靜，亂俗還平。
河圖洛書，龜背龍脅。
聖母臨人，永昌帝業。
既營大室，爰構明堂，如天之堰，如地之方。
句含五色，吐納三光，傍洞八牖，中制九房。
百神薦趾，膺乾之統，得坤之經。
子來之作，不日而成。
不得有得，[□□]非名。
如天之壽，於萬斯齡。
黄山海水，蒲海沙場。
地隣蕃服，家接渾鄉。
昔年寇盜，禾麥調傷。
四人[擾擾]（優優），百姓遑遑。
聖人哀念，賜以惟良。
既撫既育，或引或將。
昔靡單袴，今日重裳。
春蘭秋菊，無絕斯芳。
（見羅振玉《鳴沙石室佚書》影印敦煌寫卷《沙州[都督府]圖經》，即伯二○○五卷。
校以伯二六九五卷，此卷末署「《沙州都督府圖經》卷第三」。
）（按：原詩題作《歌謠》，在《圖經》中自成一目。
末云：「右唐載初元年四月，風俗使于百姓問採得前件歌謠，具狀上讫。
」今據以擬題。
）。